Diari Oficial de la Generalitat Valenciana


Sumari del DOGV 7114, del 19-09-2013 (2013/8995)

ORDE 5/2013, de 3 de setembre, de la Conselleria de Sanitat, per la qual es regula el procediment d'habilitació del personal dels vehicles de transport sanitari per carretera que acredite la seua experiència laboral.
------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2013/09/03/5/dof/vci/html**

### Dades del document

Número de DOGV
:   7114

Data del DOGV
:   19-09-2013

Secció del DOGV
:   I. DISPOSICIONS GENERALS

Número del document
:   2013/8995


Data del document
:   03-09-2013

Organisme emissor
:   Conselleria de Sanitat

Tipus de document
:   Ordre

Correcció d'errades

Anàlisi jurídica

 Descriptors 

:   * qualificació professional
    * professió paramèdica
    * transport de malalts
    * legislació

ORDE 5/2013, de 3 de setembre, de la Conselleria de Sanitat, per la qual es regula el procediment d'habilitació del personal dels vehicles de transport sanitari per carretera que acredite la seua experiència laboral. [2013/8995]  
preÀmbul  
  
El Reglament de la Llei d'Ordenació dels Transports terrestres, aprovat pel Reial Decret 1211/1990, de 28 de setembre (BOE 08.10.1990), establix, en l'article 134.1, que les característiques tècniques, així com l'equipament sanitari i la dotació de personal de cada un dels diferents tipus de vehicles sanitaris seran determinats per reial decret. A fi de complir el que disposa la norma esmentada es va publicar el Reial Decret 619/1998, de 17 d'abril (BOE 28.04.1998).  
  
Els avanços tècnics i el desenrotllament de les ofertes formatives han propiciat l'aprovació del Reial Decret 836/2012, de 25 de maig (BOE 08.06.2012), que regula les característiques tècniques, l'equipament sanitari i la dotació de personal dels vehicles de transport sanitari per carretera.   
Des del punt de vista formatiu, el Reial Decret 836/2012, de 25 de maig, té la finalitat d'incrementar el nivell de qualificació dels treballadors del sector, i per a això ha tingut en compte tant el títol de tècnic en Emergències Sanitàries, regulat pel Reial Decret 1397/2007, de 29 d'Octubre (BOE 24.11.2007), com el certificat de professionalitat de transport sanitari, establit pel Reial Decret 710/2011, de 20 de maig (BOE 30.06.2011), pel qual s'establixen dos certificats de professionalitat de la família professional Sanitat que s'inclouen en el Repertori Nacional de Certificats de Professionalitat.  
  
A fi d'adaptar el personal als nous requisits de formació, la disposició transitòria segona distingix, d'una banda, les vacants i places de nova creació, i d'una altra, l'habilitació de treballadors experimentats que no posseïsquen la formació requerida en l'article 4 del Reial Decret 836/2012.  
La disposició transitòria segona, en el seu apartat segon in fine, establix que els certificats individuals que acrediten els supòsits d'habilitació esmentats els expediran les comunitats autònomes i seran vàlids en tot el territori nacional. I en el seu apartat quart establix que correspon a les comunitats autònomes, respecte a les empreses de transport sanitari autoritzades en els seus àmbits territorials respectius, adoptar en el termini de dos mesos des de l'entrada en vigor del Reial Decret 836/2012 les mesures necessàries per a l'aplicació, el control i el desenrotllament del que preveu este.  
L'Orde PRE/1435/2013, de 23 de juliol, per la qual es desplega el Reglament de la Llei d'Ordenació dels Transportes Terrestres en matèria de transport sanitari per carrera, regula la forma de justificar l'experiència del personal voluntari que presta servicis de transport sanitari en Creu Roja Espanyola i en entitats benèfiques a l'efecte d'obtindre l'habilitació regulada en el Reial Decret 836/2012, de 25 de maig. I ja que la seua entrada en vigor és l'1 de gener de 2014, l'adequació a esta exigix que l'entrada en vigor de la justificació del personal voluntari siga en la mateixa data.   
D'acord amb això, és procedent regular el procediment d'habilitació del personal de transport sanitari per carretera que haja exercit la professió abans del 9 de juny de 2012.  
Per tot això, i en virtut de les facultats que em conferix l'article 28 de la Llei 5/1983, de 30 de desembre, del Consell, i el Decret 191/2012, de 21 de desembre, pel qual s'aprova el Reglament Orgànic i Funcional de la Conselleria de Sanitat i es regulen els òrgans de gestió de l'Agència Valenciana de Salut, i amb els tràmits previs establits en l'article 43 de la Llei 5/1983, de 30 de desembre, del Consell,   
  
  
ORDENE   
  
Article 1. Objecte   
Esta orde té com a objecte regular el procediment d'habilitació del personal dels vehicles de transport sanitari per carretera de les empreses de transport sanitari autoritzades en l'àmbit territorial de la Comunitat Valenciana, que acredite la seua experiència laboral, en virtut de l'atribució conferida en la disposició transitòria segona del Reial Decret 836/2012, de 25 de maig, pel qual s'establixen les característiques tècniques, l'equipament sanitari i la dotació de personal dels vehicles de transport sanitari per carretera.  
  
Article 2. Forma d'habilitació i requisits   
L'habilitació a què es referix el procediment que es regula en esta orde s'obtindrà per mitjà de certificat individual i distingirà dos supòsits:  
1. Personal d'ambulàncies no assistencials de classe A1 i A2. Per a este tipus d'ambulàncies quedaran habilitades les persones que acrediten de forma fefaent més de tres anys d'experiència laboral en els últims sis anys fins al 9 de juny de 2012, realitzant les funcions pròpies de conductor d'ambulàncies.  
2. Personal d'ambulàncies assistencials de classe B i C. Quedaran habilitades les persones que acrediten, fefaentment, una experiència laboral en la conducció d'ambulàncies assistencials de cinc anys en els últims huit anys fins al 9 de juny de 2012.  
Article 3. Sol·licituds  
1. Els interessats que posseïsquen els requisits exigits en l'article 2 i que desitgen sol·licitar l'habilitació corresponent hauran de presentar una instància, dirigida al subdirector general de l'Escola Valenciana d'Estudis de la Salut (EVES), segons el model que s'adjunta com a annex I de la present orde, junt amb la documentació necessària per a acreditar fefaentment l'exercici professional.   
2. Quan els interessats referits en l'apartat anterior estiguen prestant servicis en llocs de treball d'empreses de transport sanitari autoritzades a la Comunitat Valenciana, podrà ser l'empresa la que canalitze la presentació de sol·licituds d'habilitació per als seus treballadors segons el model que s'adjunta com a annex II i la documentació exigida en l'article 4.2.  
3. La presentació de les instàncies podrà realitzar-se en el registre de l'Escola Valenciana d'Estudis de la Salut (EVES), situat al carrer de Joan de Garay, número 21, de València (46229), o bé en qualsevol dels llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
4. La presentació de les sol·licituds comportarà l'autorització a l'òrgan gestor per a comprovar telemàticament la identitat del sol·licitant. Si no s'autoritza, haurà d'aportar-se fotocòpia compulsada del document nacional d'identitat (DNI).  
5. El termini de presentació de sol·licituds serà d'un any a comptar des de l'entrada en vigor d'esta orde.  
  
Article 4. Documentació  
1. La instància del treballador prevista en l'article 3.1 s'acompanyarà de la documentació següent:   
- Informe de vida laboral expedit per la Tresoreria General de la Seguretat Social referit a l'exercici professional en els períodes de temps previstos en l'article 2 de l'orde.  
- Certificat de les funcions exercides en els períodes de temps previstos en l'article 2 de l'orde, expedit pel titular de l'empresa de transport sanitari autoritzada a la Comunitat Valenciana, i especificarà la classe d'ambulància en què ha exercit el treball, segons el model que figura en l'annex III.  
En cas que s'haja prestat servici de forma indistinta en ambulàncies assistencials i no assistencials, i no es concrete el temps de treball en cada classe d'ambulàncies, s'entendrà que el temps treballat ho és en ambulàncies no assistencials.  
En cas de negativa de l'empresa, al·legada pel treballador, a expedir el certificat de funcions exercides, es podrà acreditar tot això pel treballador aportant altres mitjans de prova admesos en dret.  
  
- Fotocòpia del DNI, només en el cas de no autoritzar l'interessat la consulta de les seues dades en el sistema de verificació de dades d'identitat, tal com se significa en el punt 4 de l'article 3 de la present orde.  
2. La instància de l'empresa prevista en l'article 3.2 s'acompanyarà, a més de l'informe de vida laboral expedit per la Tresoreria General de la Seguretat Social referit a l'exercici professional en els períodes de temps previstos en l'article 2, de l'autorització de transport per carretera, classe VS o VSPC, expedida pels Servicis Territorials de Transport de la Direcció General de Transport i Logística de la Conselleria d'Infraestructures, Territori i Medi Ambient.  
  
3. La justificació de l'experiència del personal voluntari que preste servicis de transport sanitari en Creu Roja Espanyola i en entitats benèfiques l'activitat principal de les quals siga la prestació d'assistència sanitària amb una finalitat humanitària i social de caràcter general, es farà per mitjà de certificat expedit per l'organització en què haja prestat el seu servici voluntari, en el qual consten, específicament, les activitats i funcions realitzades, l'any en què s'han realitzat i el nombre total d'hores dedicades a estes.  
4. Els documents hauran de presentar-se en original o fotocòpia compulsada.  
  
Article 5. Instrucció del procediment  
1. L'òrgan encarregat de l'ordenació i instrucció del procediment serà la Subdirecció General de l'EVES, que d'ofici acordarà totes les actuacions necessàries per a la determinació, el coneixement i la comprovació de les dades en virtut de les quals ha de pronunciar-se la resolució.  
2. Quan la sol·licitud no posseïsca els requisits exigits o no s'acompanye la documentació preceptiva, de conformitat amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es requerirà la persona interessada perquè, en un termini de 10 dies, esmene la falta o adjunte la documentació necessària amb l'advertència que, si no ho fa, es considerarà que desistix de la seua petició, i s'arxivarà l'expedient sense més tràmit.  
3. L'òrgan instructor, a la vista de l'expedient, formularà la proposta de resolució.  
  
Article 6. Resolució  
1. Una vegada elevada la proposta de resolució, el conseller de Sanitat dictarà una resolució en sentit favorable si les dades i els documents aportats estan complets i s'ajusten al que establix esta orde, o la denegarà.  
En cas de ser favorable la resolució, s'expedirà document administratiu que certifique l'habilitació sol·licitada.  
2. El termini màxim per a la resolució del procediment serà de sis mesos comptats a partir de la data d'entrada de la sol·licitud en el registre d'entrada de l'òrgan competent. El còmput d'este termini s'interromprà durant el termini requerit per a l'esmena i millora de les sol·licituds pels interessats.  
3. La resolució posarà fi a la via administrativa, i es podrà interposar recurs contenciós administratiu en el termini de dos mesos, d'acord amb el que preveu la legislació vigent, i, amb caràcter previ i potestatiu, el recurs de reposició en el termini d'un mes, a comptar des de l'endemà de la seua notificació a les persones interessades. En cap cas es podran simultaniejar ambdós vies de recursos.   
4. En tot allò no previst en esta orde, s'aplicarà el que establix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
DISPOSICIÓ ADDICIONAL  
Única. Incidència econòmica  
L'aplicació i el desplegament posterior d'esta orde no podrà tindre cap incidència en la dotació de tots i cada un dels capítols de gasto assignats a la conselleria competent quant a la matèria, i en tot cas haurà de ser atés amb els mitjans personals i materials de la conselleria esmentada.   
  
DISPOSICIÓ DEROGATÒRIA  
  
Única. Derogació normativa   
Queda derogada l'Orde de 28 d'octubre de 1997, del conseller de Sanitat, per la qual s'establix la formació de conductors portalliteres i portalliteres, i les altres disposicions del mateix rang o d'un rang inferior que s'oposen al que establix esta orde.  
  
DISPOSICIÓ FINAL  
  
Única. Entrada en vigor  
La present orde entrarà en vigor l'endemà de la seua publicació en el Diari Oficial de la Comunitat Valenciana, excepte el que disposa l'article 4, apartat 3, que entrarà en vigor l'1 de gener de 2014.  
  
València, 3 de setembre de 2013   
  
El conseller de Sanitat,  
MANUEL LLOMBART FUERTES


Còpia Permalink ELI